b'\n_START_ARTICLE_\nTravestija\n_START_PARAGRAPH_\nTravestija je posmehovanje resnemu literarnemu delu s\xc2\xa0\xc2\xbbpreobla\xc4\x8denjem\xc2\xab\xc2\xa0njegove\xc2\xa0\xc2\xbbvsebine\xc2\xab\xc2\xa0na komi\xc4\x8den na\xc4\x8din. Ime izvira iz italijanske besede travestire, ki pomeni preoble\xc4\x8di.\n_START_SECTION_\nZna\xc4\x8dilnosti travestije\n_START_PARAGRAPH_\nTravestija na \xc5\xa1aljiv, posmehljiv, komi\xc4\x8den na\xc4\x8din preoblikuje vsebino znanega literarnega dela. Ohranja vsebino ter spreminja stil in obliko. Mo\xc5\xbena je pri vseh zvrsteh in vrstah, vendar je mogo\xc4\x8da le, \xc4\x8de je njen predmet,\xc2\xa0\xc2\xbbizvirnik\xc2\xab, dovolj \xc5\xa1iroko znan. Sorodna je parodiji. Za travestijo je zna\xc4\x8dilno, da ohranja zgodbo kake resne, klasi\xc4\x8dne, vzvi\xc5\xa1ene predloge (navadno epa), ohranja tudi njene junake in razmerja med njimi, spreminja (zni\xc5\xbeuje) pa njihove socialno-moralne atribute in stilno raven njihove dikcije; mitizirano zgodbo vedno ume\xc5\xa1\xc4\x8da v naslovnikov bli\xc5\xbeji in sodobnej\xc5\xa1i svet in jo podoma\xc4\x8duje. Staro predlogo travestit tako reko\xc4\x8d\xc2\xa0\xc2\xbbv celoti\xc2\xab\xc2\xa0igrivo prenese v sodobno okolje, jo familiarizira, popularizira in jo tako osvobodi od kanonskih u\xc4\x8dinkov (od posve\xc4\x8dene resnobnosti, nad\xc4\x8dasovnosti, estetske in zgodovinske distance). Glede na vrsto, zgradbo in na\xc4\x8din predelovanja predloge je mo\xc5\xbenosti za travestijo manj kot za parodiranje (te\xc5\xbeko bi travestirali npr. neko refleksivno \xc5\xa1tirivrsti\xc4\x8dno pesem in pri tem ohranili zavest o predlogi).\n_START_SECTION_\nPrimeri travestij\n_START_PARAGRAPH_\nEna najbolj znanih travestij v slovenskem literarnem prostoru je delo Ivana Roba Deseti brat, v katerem travestira Jur\xc4\x8di\xc4\x8devega Desetega brata. Rob je junakom in junakinjam Jur\xc4\x8di\xc4\x8devega romana nadel obleke in navade tridesetih let 20. stoletja. Robova travestija Desetega brata ohranja Jur\xc4\x8di\xc4\x8devo vsebino le delno. V svoje besedilo vna\xc5\xa1a Jur\xc4\x8di\xc4\x8deve osebe, ohranja njihova osebna imena in medsebojna zgodbena razmerja, posodablja pa njihove zna\xc4\x8daje in dogodke iz Jur\xc4\x8di\xc4\x8devega romana, zaplet in razplet \xe2\x80\x93 drasti\xc4\x8dno avtorjevo intrigo in njegovo zgodbo \xe2\x80\x93 pa si zami\xc5\xa1lja po svoje. Svoje postopke, npr. zadr\xc5\xbeevanje pri liku Krjavlja, parodi\xc4\x8dno utemeljuje s kriti\xc5\xa1kimi gesli nove stvarnosti in socialnega realizma. Zaprti, idili\xc4\x8dni kme\xc4\x8dko-grajski svet Jur\xc4\x8di\xc4\x8devih Slemenic postavi Rob v \xc4\x8das imperialisti\xc4\x8dnega, planetarnega kapitalizma 20. stoletja, estetski in zgodovinski ovoj klasi\xc4\x8dnega romana prebije z vdorom internacionalnih blagovnih znamk, s primeri iz filmskega, zvezdni\xc5\xa1kega sveta, z \xc5\xbeurnalisti\xc4\x8dnimi aferami, \xc5\xa1kandali, medijskimi dogodki. Med travestije uvr\xc5\xa1\xc4\x8damo tudi Vergilovo Eneido.'